КъуэкIыпIэ Жыжьэми Iыхьэншэ щыхъуакъым
«Луч-Энергия» (Владивосток) — «Спартак-Налшык» (Налшык) — 0:0 Владивосток. «Динамо» стадион. Мэлыжьыхьым и 8-м. ЦIыху 900 еплъащ.
Судьяхэр: Сиденков (Санкт-Петербург), Акимкин (Пермь), Соломонов (Чита).
«Луч-Энергия»: Гаврилов, Попов, Грицаенкэ, Коломыц (Носов, 46), Пискунов, Насадюк, Гриднев, Минич (Михалёв, 62), Килин, Пономаренкэ, Столбовой (Гордиенкэ, 85).
«Спартак-Налшык»: Антипов, Кузнецов, Соблыр, Дашаев, Марченкэ, Крамаренкэ (Войнов, 70), Мухьэммэд, Багъэтыр, Дроздов (Семёнов, 76), Каркаев, Ахъядов (Бойчук, 87).
Дагъуэ къыхуащIащ: Коломыц, Мухьэммэд, Соблырым.
КъуэкIыпIэ Жыжьэм щрагъэкIуэкI зэIущIэхэр япэ дивизионым хэт дэтхэнэ зы командэми къохьэлъэкI. Сыхьэтрэ ныкъуэкIэ джэгупIэ губгъуэм итын папщIэ абыхэм километр мин бжыгъэхэр къызэпачын хуей мэхъу, мылъкушхуэ трагъэкIуадэу. А Iуэхугъуэм псори егъэпIейтей, унафэ тезыщIыхьын хуейхэм къищынэмыщIауэ: куэд зэIубз ищIынут, псалъэм папщIэ, Бразилием хуэдэу, зыхиубыдэ щIыналъэм пэщIэдзэ зэпеуэхэр щрагъэкIуэкIыурэ кIэух зэхьэзэхуэхэр зы щIыпIэ гуэрым къыщызэрагъэпэщу щытамэ. Апхуэдэ щIыкIэкIэ зэманри мылъкури зэгъэзэхуа хъунут, арщхьэкIэ…
«Спартак-Налшыкыр» зэрыс кхъухьлъатэр Владивосток къыщетIысэхащ ди зэманымкIэ жэщыр сыхьэт пщыкIутIым. ХьэщIэщым кIуэщ, пщэдджыжьышхэ тIэкIу ящIри (КъуэкIыпIэ Жыжьэм абы щыгъуэм нэху щыщат), занщIэу зэIущIэм зыхуагъэхьэзыру щIадзащ.
Командэхэр Владивосток и «Динамо» стадионым къыщихьам мэзкуу зэманымкIэ пщэдджыжьыр сыхьэтибл хъуауэ арат. Удз щIагъуэ иджыри къызэрымыкIа джэгупIэ губгъуэм, апхуэдэу щыт пэтми, лъэныкъуэхэр ерыщу щызэпэщIэуващ. Дауи, хэгъэрейхэр япэщIыкIэ нэхъ жыджэрт: мыпхуэдэ щытыкIэр ахэр зэсэжа Iуэхугъуэт.
Дакъикъэ зыбжанэ дэкIауэ арат «Луч-Энергия»-м бжыгъэр къызэIуихыну Iэмал гъуэзэджэ къыщыкъуэкIам. ХьэщIэхэм я насыпти, Пискуновыр зэуа топыр гъуэм и пкъом техуащ. Сыхьэт ныкъуэ дэкIащ Ахъядовым абы хуэфэщэн жэуап иритыжын папщIэ, арщхьэкIэ владивостокдэсхэм я гъуащхьэтетыр бэлэрыгъакъым.
Джэгум и етIуанэ Iыхьэм «Спартак-Налшыкыр» нэхъыфIащ. Губгъуэм и щытыкIэм мащIэу еса ди щIалэхэм ебгъэрыкIуэныгъэ лъэщхэр къызэрагъэпэщу хуежьащ. Апхуэдэхэм ящыщ зым Дроздовыр, Крамаренкэ, Ахъядовыр зэгъусэу хэгъэрейхэм яIэщIэкIащ, арщхьэкIэ топыр гъуэм дагъэкIыну яхузэфIэкIакъым. Иужьым гъуащхьэхъумэхэм ираудауэ тригъэчыныхьырт, ауэ судьям ар и фIэщ хъуакъым.
ЗэIущIэр иухащ лъэныкъуитIми бжыгъэр къызэIуамыхауэ. Абы, дауи, «Спартак-Налшыкым» и футболистхэр нэхъ арэзы къищIащ. Сыти жыIи, иужьу Нижнекамскрэ Владивостокрэ щрагъэкIуэкIа зэIущIитIым абыхэм очкоиплI щызыIэрагъэхьащ икIи зымащIэкIэ турнир таблицэм зыкъыщаIэтыжащ.
Иджы фыщыдгъэгъуэзэнщ япэ дивизионым иужьу щэбэтымрэ тхьэмахуэмрэ щекIуэкIа зэIущIэхэм къарикIуа бжыгъэхэм: «Тамбов» (Тамбов) — «Балтика» (Калининград) — 0:1, «СКА-Хабаровск» (Хабаровск) — «Динамо» (Мэзкуу) — 2:3, «Сибирь» (Новосибирск) — «Тюмень» (Тюмень) — 1:2, «Спартак-2» (Мэзкуу) — «Волгарь» (Астрахань) — 0:0, «Сокол» (Саратов) — «Кубань» (Краснодар) — 0:0, «Химки»(Химки) — «Енисей» (Красноярск) — 2:2, «Тосно» (Ленинград область) — «Зенит» (Санкт-Петербург) — 4:1, «Мордовия» (Саранск) — «Шинник» (Ярославль) — 1:0, «Факел» (Воронеж) — «Нефтехимик» (Нижнекамск) — 3:2.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. Пщэдей, мэлыжьыхьым и 12-м, абы къригъэблэгъэнущ Мэзкуу и «Спартак-2» командэр.
Жыласэ Заурбэч.
